Carlos Rivera

Carlos Augusto Rivera Guerra (s. 15. maaliskuuta 1986 Huamantla, Meksiko) on meksikolainen laulaja-lauluntekijä ja näyttelijä.
Riveran esittämiä kappaleita ovat muun muassa ”Que lo nuestro se quede nuestro”, ”Sólo tú”, ”Me muero”, ”Te esperaba”, ”¿Cómo pagarte?” ja ”Si te vas”. 
Ura.
Rivera voitti teini-iässä eri laulukilpailuja ja nousi kuuluisuuteen voittamalla Televisión Aztecan "La Academia" -nimisen kykykilpailuohjelman vuonna 2004. Kaksi vuotta myöhemmin hän esiintyi "Desafío de estrellas" -televisio-ohjelmassa "La Academia" -aikaisten kilpakumppaniensa kanssa.
Vuonna 2005 Rivera allekirjoitti sopimuksen levy-yhtiö Sony BMG:n kanssa. Valmistellessaan ensimmäistä albumiaan hän esitti kappaleen ”Y si tú supieras”, joka oli "Mar de sueños" -elokuvan tunnuskappale, ja aloitti näyttelemisen teatterissa. Hän esiintyi muun muassa musikaaleissa "Bésame mucho", "Orgasmos la comedia" ja "Kaunotar ja hirviö" (La bella y la bestia, 2008), jossa Rivera näytteli hirviön roolin ja Lolita Cortés kaunottaren roolin. "Kaunotar ja hirviö" oli ensimmäinen merkittävä Broadway- ja Disney-tuotanto Meksikossa. 
Ensimmäinen, kultarajan saavuttanut albumi "Carlos Rivera" (2007) sisältää muun muassa hittikappaleet ”Te me vas” ja ”No soy el aire”. Vuonna 2010 julkaistu mixtape "Mexicano", joka myi jälleen kultaa, kokoaa yhteen suosittuja meksikolaisia kappaleita. Albumilla hän halusi kunnioittaa meksikolaisia suuruuksia, kuten Agustín Lara, Álvaro Carrillo, José Alfredo Jiménez, Juan Gabriel, Armando Manzanero ja Consuelo Velázquez, jotka vaikuttivat hänen lapsuuteensa ja musiikkiuraansa. Promosingle ”La Malagueña” oli kappale, jota kukaan laulaja ei ollut levyttänyt pitkään aikaan.
Vuonna 2011 Riverasta tuli ensimmäinen Disneyn tuotantoa tähdittänyt meksikolainen Meksikon ulkopuolella, kun hän näytteli Simban roolin "Leijonakuningas"-musikaalin (El rey léon) espanjankielisessä versiossa Lope de Vega -teatterissa Madridissa. Kahdessa vuodessa miljoona ihmistä näki 700 musikaaliesitystä, joissa hän oli pääosassa. 
Kesäkuussa 2013 hän julkaisi albumin "El hubiera no existe", joka sisältää Mario Dommin säveltämän kappaleen ”Fascinación”. 
Vuonna 2015 hän näytteli jälleen Simbaa mutta tällä kertaa "Leijonakuninkaan" meksikolaisessa tuotannossa. Hän näytteli tuolloin hieman yli 300 musikaaliesityksessä parin vuoden aikana.
Rivera näytteli telenovelassa "El hotel de los secretos" (2016), joka on espanjalaisen draamasarjan "Gran Hotel" meksikolaisversio. 
Rivera lauloi kappaleen ”Recuérdame” (Remember Me) elokuvan "Coco" (2017) espanjankielisellä soundtrack-albumilla. 
Vuonna 2018 Rivera julkaisi 22 kappaleen albumin "Guerra", joka sisältää kymmenen Abbey Roadilla Lontoossa äänitettyä kappaletta.
Tammikuussa 2020 hän ilmoitti tulevansa Laura Pausinin apuvalmentajaksi espanjalaiseen "La Voz" -laulukilpailuohjelmaan. Hän oli ollut Malún (María Lucía Sánchez Benítez) apuvalmentajana espanjalaisessa lasten "La Voz Kids" -ohjelmassa vuonna 2014 ja "La Voz Méxicon" tähtivalmentajana vuonna 2018, jolloin hänen joukkueseensa kuulunut laulaja voitti kilpailun.
Maluman kanssa hän lauloi duettona ranchera-tyylisen kappaleen ”100 años” vuonna 2020.
Yksityiselämä.
Rivera avioitui laulaja Cynthia Rodríguezin kanssa Espanjassa vuonna 2022. Poika Léon syntyi vuonna 2023. 
Aiheesta muualla.